
1. UN BILANŢ AL GUVERNĂRII SOCIAL-DEMOCRATE

 

1.1 Consecinţe ale procesului unificării Germaniei 

La data de 9 noiembrie 1989, o dată cu prăbuşirea zidului Berlinului a început procesul unificării Germaniei, proiect politic susţinut puternic de Helmuth Kohl şi amplu dezbătut de intelectualii şi forţele politice germane şi internaţionale. Multe studii evidenţiau riscurile imense ale acestei unificări care ar fi putut destabiliza economic Europa. După 10 ani, procesul a fost considerat de analişti o reuşită, chiar dacă mai pune încă multe probleme dificile. Reunificarea poate constitui o adevărată "lecţie germană" oferită Europei, confruntată cu marile provocări şi riscuri implicate de integrarea Europei de Est. "Ea a arătat că este nevoie de concilierea precauţiilor economice cu umanismul politic".

Germania unită este rezultatul unui proces complex, încă deschis, în care două societăţi cu tipuri de economii diferite, cu moduri de socializare diferite, cu educaţii şi culturi deosebite au încercat să realizeze o unitate interioară dinamică. Analistul politic Hans Werner Sinn de la Institutul de Studii din München aprecia că acest efort enorm făcut mai ales în primii trei ani a dus la rezultate remarcabile ale procesului de reconstrucţie din estul Europei. Conform studiilor realizate în ultimul timp, există însă probleme legate de constituirea unei economii moderne, a unei societăţi a muncii, de reforma sistemului social, de existenţa unor diferenţe profunde de experienţă socială şi mentalitate. Profesorul Max Kaase, sociolog la Wissenschaftszentrum din Berlin, observa că "cetăţenii germani din est sunt mai ataşaţi ideii de egalitate, în timp ce vesticii ideii de libertate".

Procesul unificării a implicat costuri uriaşe pentru privatizarea şi modernizarea economiei, crearea unei administraţii publice eficiente, aplicarea unui sistem nou de securitate socială, ceea ce a produs "şocul reunificării". În noile landuri din estul Germaniei s-a desfăşurat un proces unic, profund, de restructurare şi adaptare, de reconstrucţie economică, prin dezvoltarea unor sectoare moderne şi concurenţiale în scopul realizării unor schimbări structurale de mare amploare, pe termen lung. Conform raportului guvernamental anual din 2001, în Germania de est au fost create, după 1990, aproape un milion de întreprinderi, fiind refăcută şi modernizată infrastructura, stimulată industria construcţiilor etc. În anul 2000, producţia industrială a crescut cu 13% faţă de anul precedent, dar creşterea economică pe ansamblu este încă mai lentă decât în vestul Germaniei. Procesul reconstrucţiei economice şi al armonizării condiţiilor de viaţă nu a fost încă încheiat, iar şomajul mai este o problemă dificilă cu care se confruntă Germania de est. În viitor, se va continua sprijinirea reconstrucţiei economice şi sociale, dar şi stimularea propriei dezvoltări a noilor landuri.

Din cauza dificultăţilor apărute în cadrul acestui proces, în anul 2000, în Germania de est s-au înregistrat 13.753 delicte cu caracter extremist, xenofob şi antisemit, numărul lor fiind într-o progresie neliniştitoare. Acţiunile guvernamentale de combatere a acestui fenomen s-au corelat cu acţiunile iniţiate de organizaţii ale societăţii civile, mai ales cu Alianţa pentru democraţie şi toleranţă, care a iniţiat numeroase proiecte în acest scop.

 

1.2 O guvernare modernă în acord cu noua economie

Guvernarea modernă specifică secolului al XXI-lea a preocupat liderii social-democraţi din Europa occidentală reuniţi, în anul 2000, la Berlin. Cu acest prilej s-a menţionat că dezbaterea asupra noului tip de guvernare urmărea elaborarea unei concepţii moderne asupra viitorului democraţiei. O temă centrală a dezbaterilor a fost "noua economie" şi riscurile ei: concurenţa crescândă, ritmul schimbărilor tehnologice şi dificultatea adaptării statului modern la evoluţia rapidă a societăţii tehnologiei şi cunoaşterii. La această reuniune, cancelarul german Gerhard Schröder afirma că între economia de piaţă şi politic trebuie să existe un echilibru al puterilor, atât la nivel naţional, cât şi internaţional. În acest context, dezvoltarea durabilă a devenit coordonata fundamentală a amplului proces de construcţie şi modernizare pe care l-a cunoscut Germania în ultimii ani. În acest context, economia Germaniei s-a îndepărtat de modelul originar - ponderea "statului bunăstării generale", diminuându-se treptat, crescând contribuţiile private ale cetăţenilor în asigurarea unui standard ridicat de viaţă - observa Adrian Ottand, cercetător la Institutul de Cercetare Economică şi Socială din Bonn.

În programul guvernamental "Perspective pentru Germania", adoptat la 17 aprilie 2002, strategia naţională de dezvoltare durabilă afirma drept principii fundamentale promovarea şi asigurarea echităţii între generaţii şi a dialogului permanent cu societatea civilă germană. O prioritate deosebită s-a acordat sectorului cercetării ştiinţifice şi dezvoltării, urmărindu-se atingerea nivelului SUA în acest domeniu. Rezultate spectaculoase au fost obţinute mai ales în domeniul inovaţiilor din sectorul serviciilor, Germania ocupând poziţia de lider pe plan mondial. Dezvoltarea industrială a constituit un alt motor al creşterii economice şi al competitivităţii, mai ales industria construcţiilor de automobile, industria chimică, ce antrenează şi celelalte sectoare industriale. Actualmente, politica industrială germană este în curs de modernizare, de informatizare. Creşterea economică pe termen lung a devenit elementul esenţial, definitoriu, al noii economii, implicând combinarea mai multor instrumente politice care să se sprijine reciproc: economice, educaţionale, politica forţei de muncă. Germania a încercat să se alinieze exigenţelor "noii economii" care a dus la modificări structurale la nivel economic, social, cultural. Aceste schimbări profunde au lansat provocări societăţii şi politicii germane care a trebuit să se adapteze concurenţei globale, culturii de afaceri de tip anglo-american. Accelerarea schimbărilor structurale a devenit problematică atât pentru economie cât şi pentru societate, în general, diferenţa dintre viteza dezvoltării economice şi cea a celorlalte subsisteme sociale ameninţând uneori stabilitatea economică şi socială. Actualmente economia germană are mari dificultăţi legate de deficitul bugetar, şomaj, creştere economică redusă. În ciuda acestor dificultăţi, economia Germaniei este una dintre cele mai dezvoltate şi stabile economii din lume şi este unul din motoarele economice ale Uniunii Europene. În bilanţul realizat la jumătatea perioadei de guvernare, şeful guvernului social-democrat sublinia că s-a încercat depăşirea momentului dificil al evoluţiei Germaniei, considerat de mulţi analişti ca "imobilism", "teamă de schimbare", stagnare economică, şomaj foarte ridicat, lipsa de forţă de muncă de înaltă calificare. Între anii 1998-2000, Germania a reuşit să depăşească blocajul reformelor şi să realizeze relansarea economiei, să dinamizeze piaţa forţei de muncă, să aplice cele mai mari reforme fiscale din istoria Germaniei. Deviza activităţii guvernului german a fost "Înnoirea Germaniei", ceea ce a însemnat nu numai o nouă dinamică a vieţii economice, ci şi încercarea de a realiza o solidaritate activă a ţării şi o deschidere spre schimbare. Acest proces de realizare a unei reforme radicale, vitale pentru Germania, va fi marea provocare a viitorului guvern german.

 

1.3 Problema imigraţiei

Economia în plină ascensiune a Germaniei, din anii '60, a implicat forţă de muncă suplimentară, ceea ce a determinat formarea unui val masiv de imigranţi din Spania, Portugalia şi apoi din Iugoslavia şi Turcia. După 1987, în Germania s-au stabilit 2,7 milioane imigranţi din Europa Centrală şi de Est, originari din Germania. În anii '80 se stabiliseră, de asemenea, imigranţi din Africa şi Asia, ceea ce a reprezentat o creştere semnificativă a populaţiei de imigranţi în această ţară. La 1 ianuarie 2000, guvernul german a pus în aplicare Codul german al cetăţeniei, care a încercat să faciliteze acordarea cetăţeniei germane străinilor. La sfârşitul anului 1999, Germania avea 7.343.591 cetăţeni străini cu domiciliul în Germania. Scăderea populaţiei germane şi îmbătrânirea acesteia au determinat ca această politică a Germaniei să continue până în prezent. Grupul de străini cel mai important este format din turci, care reprezintă 27,8% din populaţia străină prezentă în Germania, apoi cei din ţările Uniunii Europene (25,4%), din Asia (11,3%), din Serbia şi Muntenegru (10,01%), din Africa (4,1%), din Polonia (3,9%). În Germania de est au fost primiţi mai ales imigranţi din Asia, Africa. Aceste ample procese au determinat creşterea "presiunii majoritare", mai ales în condiţiile existenţei unui şomaj crescut în rândul populaţiei germane.

Din perspectivă culturală, societatea germană marcată de diversitate etnică şi religioasă, a implicat concomitent omogenizarea şi diferenţierea, conflictul şi dialogul cultural care nu se exclud, ci se condiţionează reciproc. În raport cu această realitate complexă trebuie elaborate strategii adecvate - afirma Joana Breidenbach, etnolog, specialist în identităţi culturale, în recenta lucrarea "Dansul civilizaţiilor". În viitor nu există decât alternativa dialogului intercultural - afirma, la rândul său, antropologul german Constantin von Barlöwen, care observa că se impun noi raportări "la celălalt", alte modalităţi "de a construi imaginea de sine" a societăţii germane, formarea unor identităţi moderne deschise. În Germania, soluţia evoluţiei spre o societate pluriculturală pune însă probleme deosebite - afirma analistul german Michael Naumann, subliniind că diferenţele culturale se influenţează foarte rapid şi intens. De aceea, tema imigraţiei şi a consecinţelor acesteia a fost şi va fi una din priorităţile guvernului german. În martie 2002, în parlamentul german s-a dezbătut noua lege referitoare la imigraţie, promulgată în iunie de preşedintele Republicii. Această lege este menită a controla fenomenul imigraţiei, de a-l adapta la capacitatea de integrare a societăţii germane.

 

1.4 O nouă politică externă

După 1989, Germania a fost ţara care a înregistrat schimbarea cea mai profundă în domeniul politicii externe şi de securitate, datorită realizării procesului de reunificare şi integrării mai ample în Uniunea Europeană şi NATO. Decizia luată în 1994 de Curtea Constituţională Federală de a permite Germaniei desfăşurarea unor misiuni în afara zonelor NATO, a determinat participarea trupelor germane în Kosovo. În acest nou context internaţional, Germania a devenit un factor esenţial al menţinerii stabilităţii şi securităţii în Europa şi în lume. Noua politică externă a Germaniei a redefinit obiectivele, interesele şi priorităţile şi s-a bazat pe principiul multilateralismului aplicat în dialogul cu vecinii şi partenerii săi. În aceste relaţii s-a aplicat politica echilibrului intereselor, ceea ce a oferit deschidere şi flexibilitate politicii externe germane. Vechea rivalitate franco-germană a devenit o colaborare constructivă, axă a procesului construcţiei europene. O altă dimensiune fundamentală a politicii externe germane a fost alianţa cu SUA. După evenimentele din 11 septembrie 2001, Germania s-a alăturat coaliţiei antiteroriste, decizie care a fost luată în urma unor ample dezbateri în parlament, optând în cele din urmă pentru apărarea marilor valori ale democraţiei, respectarea angajamentelor în cadrul NATO şi a rezoluţiilor ONU. Conform politicii externe a guvernului social-democrat german, extinderea Uniunii Europene şi NATO reprezintă o investiţie istorică într-o politică de securitate şi pace cu caracter preventiv, în numele realizării unei "Europe unite şi libere", care să contribuie la asigurarea securităţii euroatlantice. Evenimentele din 11 septembrie 2001 au arătat că, într-o etapă decisivă a conflictelor mondiale, a început "lupta pentru spiritul secolului al XXI-lea", iar în această perioadă, "era şanselor" va fi aceea a securităţii, a modernizării şi a procesului mondializării care să nu creeze decalaje economice şi sociale.

Conform ultimelor declaraţii ale diplomaţiei germane, chiar dacă actualmente există tensiuni în relaţia cu S.U.A., politica externă germană va evolua pe aceleaşi coordonate fundamentale, abordându-se în mod pragmatic relaţiile de parteneriat cu SUA şi afirmarea intereselor germane.

 

 

 

 

2. SCHIMBĂRI ALE SISTEMULUI POLITIC GERMAN

 

1. Social-democraţia germană şi politica "noului centru"

Social-democraţia germană actuală se înscrie în ceea ce teoreticienii au numit "a treia cale", unul dintre fondatorii acestei direcţii fiind Bodo Hombach, apropiat al cancelarului german Gerhard Schröder. Criticând fundamentele teoretice ale social-democraţiei tradiţionale, noua orientare a urmărit modernizarea societăţii şi depăşirea stagnării societăţii germane. Conform noii concepţii, competitivitatea şi capacitatea de a crea bogăţie trebuia să înlocuiască vechile probleme legate de securitatea socială şi redistribuire, crearea avuţiei fiind corelată cu menţinerea coeziunii sociale. În acest context, "individul asistat" a fost înlocuit cu "cetăţeanul care devine actor economic", iar "statul social" a devenit un investitor ce oferă individului acest rol activ. Guvernul lui Gerhard Schröder a încercat să pună în aplicare această concepţie, elaborând strategia unei guvernări moderne în acord cu exigenţele "noii economii" - având ca obiectiv fundamental "înnoirea Germaniei", modernizarea ei. Partidul social-democrat a fost preocupat de reforma sistemului protecţiei sociale prin iniţierea unui nou sistem de pensii, prin reforma generală a asigurărilor sociale etc. Gerhard Schröder a iniţiat o nouă relaţie cu patronatul, fiind chiar numit "prietenul patronilor", în scopul de a realiza ceea ce proiectul guvernamental numea "Alianţa pentru locuri de muncă", din care făceau parte reprezentanţii guvernului, sindicatelor şi patronatului. Noile valori promovate de social-democraţii germani au fost cele ale modernităţii şi pragmatismului, capabile a genera consensul, a stimula iniţiativa individuală creatoare.

Conceptele centrale ale acestei strategii - "noua economie", "noua democraţie", "noua societate" - aveau menirea de a reforma vechea teorie a statului social şi de a identifica elementele fundamentale ale creşterii economice. Programul de guvernare social-democrat a pus accentul pe promovarea noilor tehnologii, pe educaţie în vederea creării "societăţii cunoaşterii", model al societăţii "post-industriale". Acest nou proiect politic a fost transpus într-un program de guvernare, expresia unui reformism modern, care a dus la efecte politice şi sociale contradictorii. La 11 martie 1999, Oskar Lafontaine, ministru de finanţe şi preşedinte al Partidul Social-Democrat german, a demisionat respingând politica lansată de Gerhard Schröder şi criticând "cazinoul global al pieţelor financiare mondiale", îndepărtarea de "statul intervenţionist" şi respingerea redistribuirii veniturilor din lumea afacerilor.

Social-democraţia germană a evoluat, aşadar, spre o variantă pragmatică, de tip neoliberal, care s-a vrut "dincolo de stânga şi de dreapta politică", un "nou centru", radical, diferit de centrul tradiţional. În timpul guvernării, Gerhard Schröder a lansat, un timp, măsuri de tip liberal prin programul său de reducere a fiscalităţii, reforma sistemului de pensii, prin privatizarea unor zone economice importante şi printr-o reformă a politicii sociale. Franz Walter, profesor de ştiinţe politice la Universitatea Göttingen, autorul lucrării "SPD între proletariat şi noul centru" observa că acest partid şi-a pierdut identitatea, fiind o "stânga-cocktail", iar electoratul tradiţional al stângii s-a simţit departe de această politică şi a virat spre centru sau spre mişcarea ecologistă. Alţi analişti au subliniat că social-democraţia europeană a rezistat acolo unde aceasta s-a adaptat rapid şi eficient realităţilor contemporane. Această capacitate de adaptare şi de realizare a unui compromis politic, simţul oportunităţii au caracterizat social-democraţia germană şi, în special, activitatea liderului său, Gerhard Schröder. Noile alegeri legislative au confirmat deplasarea electoratului german spre centru şi au pus în discuţie nevoia elaborării unui nou model de societate, în acord cu provocările viitorului. Social-democraţia germană a promovat echilibrul între interesele ecologiştilor, ale economiei şi ale marilor corporaţii. Ea a reuşit să promoveze o atitudine deschisă faţă de imigraţie, respingând atitudinile extremiste ceea ce a dus la câştigarea electoratului cu orientare politică de centru.

 

2. Ecologiştii - experienţa guvernării

Congresul Verzilor, desfăşurat la Rostock între 24-25 noiembrie 2001, a pus în evidenţă tensiunile existente în partid, după 3 ani de guvernare ("roşie-verde") împreună cu social-democraţii. Vechiul partid al protestatarilor de orientare pacifistă s-a confruntat cu linia pragmatică promovată de Joschka Fischer, ministrul de externe al Germaniei. Participarea Germaniei cu trupe în Kosovo, Afganistan a declanşat ample dezbateri în Bundestag şi a pus în faţa ecologiştilor o dilemă dură. În final, partidul ecologist a acordat votul de încredere solicitat de Gerhard Schröder. În 1999, războiul din Kosovo declanşase aceeaşi criză majoră. Congresul extraordinar din 13 mai 1999 a pus în evidenţă revolta, dezorientarea ecologiştilor, deşi Joschka Fischer a invocat raţiunile umanitare ale intervenţiei occidentale. "Revoluţionarul profesionist" a fost acuzat de solidaritatea cu demnitarii americani, iar aripa stângă a partidului a protestat vehement. "Noua responsabilitate a Germaniei", asumată după 11 septembrie 2001, a creat divergenţe în coaliţie, care au dus deseori la o criză politică pe plan intern. Dincolo de tensiunile existente în partid, "handicapul" verzilor s-a transformat într-un atu sub impulsul poziţiei lui Joschka Fischer, care a impus o strategie clară: nu poţi fi la guvernare şi în opoziţie în acelaşi timp. Contribuţiile ecologiştilor (impozitul ecologic, taxa pe transportul rutier, susţinerea agriculturii biologice, renunţarea treptată la energia nucleară, liberalizarea Codului cetăţeniei şi deschiderea faţă de imigraţie) au fost apreciate de electoratul german. A fost apreciată în mod deosebit şi activitatea lui Joschka Fischer ca ministru de externe deschis, cu contribuţii importante la dezbaterea despre viitorul Europei.

 

2.3 Redefinirea creştin-democraţiei germane

Congresul creştin-democraţilor, desfăşurat la Essen, în 10 aprilie 2000, a încercat să reconstruiască partidul după efectele dezastruoase ale "afacerii Kohl" şi să înceapă ofensiva împotriva coaliţiei guvernamentale care a ocupat centrul vieţii politice germane. Criza partidului a avut la bază manifestarea unor contradicţii puternice de ordin confesional, regional, care au dus la producerea unor fracturi semnificative, mai ales în timpul guvernării creştin-democrate. Noii lideri creştin-democraţi au încercat reînnoirea imaginii partidului aflat în faţa provocării de a rezolva contradicţia dintre valorile sale tradiţionale şi angajamentul liberal. "Tezele de la Essen" menţionau orientarea spre economia socială de piaţă şi integrarea europeană. Încercând să valorifice imaginea de partid autentic, istoric, partidul şi-a propus să salvgardeze valorile fundamentale ale politicii germane. Dezbaterile din cadrul partidului au evidenţiat că valorile conservatoare tradiţionale se află în confruntare cu valorile moderne, liberale (liberalizarea pieţelor, concurenţa internaţională, problemele cu caracter supranaţional etc.). Aceste contradicţii s-au accentuat în ultimele decenii când structura etnică complexă a societăţii germane a pus în discuţie coeziunea familiei tradiţionale, identitatea naţională etc. Analiştii politici au apreciat că acest conservatorism al valorilor a dus la inerţia politicii partidului, în condiţiile în care teama legată de instabilitatea "identităţii germane" a virat deseori spre ultranaţionalism. În acest context, Uniunea creştin-socială (CSU), "sora bavareză" a CDU, a încercat să menţină electoratul de dreapta, dar să contracareze tendinţele de evoluţie spre extrema dreaptă.

În ultima perioadă, coaliţia creştin-democrată şi-a reformulat poziţia faţă de integrarea europeană, faţă de elementele-cheie ale procesului reformei europene, afirmându-se ideea că Uniunea Europeană reprezintă o comunitate de destin ce are drept scop menţinerea păcii. S-a apreciat că Uniunea Europeană reprezintă un proces cu reuşite, dar şi neîmpliniri (lipsa de participare la alegeri, ascensiunea extremei drepte, rezerva unor cetăţeni europeni faţă de Uniunea Europeană). Generaţiile tinere trebuie să se apropie, iar Europa trebuie să aibă forţa să se reînnoiască în funcţie de marile provocări cu care se va confrunta în viitor. "Europa are şansa istorică de a şterge zidurile artificiale" - sublinia liderul creştin-democrat, Edmund Stoiber. Conform opiniei sale, mondializarea este marea provocare a Europei; circulaţia capitalului şi deschiderea pieţelor au accentuat dimensiunea concurenţială. În acest context, Europa are nevoie de un plan de construcţie, nu de o metodă monetară, fiind nevoie de o Europă funcţională care să se articuleze în jurul axelor comunitare, naţionale, regionale. Naţiunea trebuie să rămână principalul mijloc de identificare a cetăţeanului, iar dezvoltarea regională poate oferi un sentiment de securitate în contextul mondializării, fiind o sursă alternativă de identitate. Contrar acestor încercări de modernizare a discursului politic şi a creşterii electorale importante, creştin-democraţia a păstrat linia tradiţionalistă - considerată obstacol în calea modernizării ţării.

 

2.4 Manifestări ale extremei drepte 

Acţiunile Partidului Naţional-Democrat, partid de extremă dreapta, s-au intensificat după anii '90, când au devenit prezente în discursurile sale idei precum "zonele naţionale libere". Proiectul guvernamental de interzicere a partidelor de extremă dreapta a dat naştere la puternice reacţii ale acestui partid care a reafirmat ideea acordării unui loc de muncă germanilor, susţinerii unei "economii pentru popor", s-a manifestat împotriva globalizării. Fracţiunea "Armata roşie", condusă de Horst Mahler, a protestat vehement împotriva acestui proiect de lege, demascând capitalismul, dictatura banilor, cartelurile de interese care au acaparat statul şi au trădat poporul german. Analiştii au remarcat faptul că este vorba de ascensiunea unor mişcări de extremă dreapta atipice, ce au abandonat cultul statului în favoarea unor particularităţi regionale, locale. Electoratul Partidului Naţional Democrat din estul Germaniei atrage populaţia nostalgică, dar şi electoratul care respinge străinii, multiculturalismul, economia de piaţă. Acest electorat a determinat scorul electoral deosebit obţinut la alegerile locale din Hamburg, din septembrie 2001.

Caracteristicile generale ale acestor manifestări sunt nota protestatar-populistă faţă de coaliţiile guvernamentale, problematica respectării legii şi ordinii, respingerea imigranţilor. Noul extremism reprezintă, aşadar, o formă de protest faţă de forţele politice tradiţionale care, în timpul guvernărilor, s-au îndepărtat de electorat, s-au închis în discursuri tehnocrate. Acest fenomen se explică prin globalizarea economiei care a împiedicat aplicarea unor politici sociale, prin refuzarea multiculturalismului în numele unei ideologii rasiste care se opune metisajului, respingerea Europei unite, afirmându-se astfel un tip de "liberalism autarhic".

Cancelarul Germaniei, Gerhard Schröder, în discursul din 18 august 2002, sublinia consecinţele devastatoare ale manifestării extremei drepte pentru climatul politic şi social din ţară şi pe plan internaţional, subliniind că democraţia şi toleranţa se apără în fiecare cartier, în interiorul societăţii germane. Conform opiniei cancelarului german, dezbaterea asupra posibilei interdicţii a existenţei unor partide de extremă dreapta trebuie înlocuită cu încercarea de a găsi soluţii pentru rezistenţa societăţii în faţa tentaţiilor xenofobiei şi intoleranţei, întrucât simpla scoatere în afara legii a acestor partide nu ar rezolva problema. 

În concluzie, se poate afirma că sistemul politic german, caracterizat de tradiţionala confruntare dintre majoritatea de stânga şi de dreapta, reprezentate de creştin-democraţi şi social-democraţi, pare a se afla în plină reconfigurare, fiind puse în discuţie temele şi valorile ambelor concepţii politice. Sub cupola procesului mondializării, ambele orientări politice reprezintă încercări de adaptare la noile realităţi ale lumii contemporane.

 

 

 

 

 

 

3. ALEGERILE LEGISLATIVE DIN 2002

3.1 Programul electoral social - democrat: opţiunea "Pentru o Germanie modernă"

Programul electoral social-democrat a exprimat, încă de la începutul campaniei electorale, opţiunea pentru edificarea unei Germanii moderne, care să se afirme cu o voce puternică pe plan mondial. Pe plan extern s-a reafirmat solidaritatea Germaniei cu SUA în lupta împotriva terorismului, dar cancelarul german, Gerhard Schröder, şi-a exprimat rezerva pentru intervenţia în Irak, care ar avea efecte deosebite asupra stabilităţii în Orientul Mijlociu. Cancelarul german a afirmat că "Orientul Mijlociu are nevoie de o nouă pace, nu de un nou război".

Partidul Social-Democrat a lansat campania electorală pe 5 august 2002, organizând un mare miting electoral la Hanovra. Întreaga campanie electorală a cuprins 400 de evenimente diverse, dintre care 40 au fost conduse de însuşi cancelarul german, Gerhard Schröder. Caravana electorală a social-democraţilor, tip "mobil-tour", a parcurs 80 de oraşe de pe întreg teritoriul Germaniei. Strategia de campanie s-a centrat pe confruntarea de personalităţi, cancelarul german, Gerhard Schröder, mizând pe imaginea de lider politic remarcabil, responsabil, în opoziţie cu Edmund Stoiber, care ar fi părut, în acest context, mult mai puţin experimentat. Adversarul său însă a evitat polemica pe acest teren, atacând vehement punctele slabe ale guvernării, mai ales şomajul. Comisia Hartz, înfiinţată de guvern pentru a analiza această problemă, şi-a prezentat concluziile în luna august 2002. Tot în această perioadă, cancelarul german a propus un vast program de investiţii în landurile din estul Germaniei. Comisia Hartz, comisie independentă care a studiat problema şomajului, a fost condusă de Peter Hartz, directorul pe probleme de personal al firmei Volkswagen. Acesta a elaborat, în colaborare cu economişti, sindicalişti, patroni, oameni politici, un program menit a activa piaţa locurilor de muncă, astfel încât numărul şomerilor să fie de 2 milioane până în 2005. 

Mesajul central al campaniei a fost "Partidul Social-Democrat: cea mai bună alegere pentru viitor", întrucât acesta a dovedit că este capabil a realiza o economie modernă şi o societate modernă. Din această perspectivă, campania social-democraţilor a atacat direct principalul contracandidat, Edmund Stoiber, atitudinea sa conservatoare, precum şi echipa sa, fiind consideraţi incapabili a moderniza Germania.

În timpul campaniei electorale, Partidul Social-Democrat a pus în evidenţă bilanţul guvernării considerat un avantaj electoral considerabil. În politica internă, cele mai importante proiecte de reformă au fost considerate adoptarea legii cetăţeniei, legii imigrării, "homo-căsătoria" şi s-au luat măsuri de reglementare în vederea renunţării la utilizarea energiei atomice. În ciuda criticilor, au fost definitivate reforma fiscală, cea a pensiilor şi a fost introdus impozitul ecologic. A fost subliniată activitatea ministrului de finanţe, Hans Eichel, care a impus, de asemenea, o politică drastică de economie a resurselor bugetare. Liderii social-democraţi au subliniat punctele-forte ale guvernării: politica externă, politica ecologică, scăderea datoriilor publice.

Programul legislativ 2002-2006, lansat în timpul campaniei electorale, a avut următoarele obiective fundamentale:

· o lume a păcii şi a justiţiei;

· mai multe locuri de muncă;

· o economie puternică;

· o educaţie în acord cu noul mileniu;

· o ţară care ocroteşte familia şi copiii;

· progres economic pentru Germania de est;

· securitate pentru toţi cetăţenii;

· solidaritate în Germania.

În domeniul economic, programul social-democrat a propus continuarea politicii economice anterioare, preocuparea pentru reducerea deficitului bugetar, a decalajelor economice şi asigurarea creşterii economice. Referitor la politica financiară, social-democraţii şi-au propus ca, până în anul 2006, să prezinte un buget federal echilibrat, prin această politică financiară solidă urmărindu-se menţinerea stabilităţii preţurilor, creşterea economică şi crearea de noi locuri de muncă. În domeniul politicii fiscale se urmăreşte eliminarea datoriilor, creşterea sumei neimpozabile (de la 7.158 la 7.664 în 2005), scăderea impozitului pe venit (de la 25,9% la 15% până în 2005), coborârea plafonului maxim de impozit la 42% etc.

O altă temă importantă a fost încurajarea familiei, programul electoral menţionând că alocaţiile pentru copii vor creşte de la 154 euro la 200 euro şi a fost lansat proiectul creării şcolilor cu program prelungit (care ar costa 1 miliard euro, timp de 4 ani). Analiştii au apreciat că în timpul campaniei electorale, în timp ce creştin-democraţii au pus accentul pe răspunderea proprie şi independenţă, social-democraţii au insistat asupra răspunderii sociale a guvernului. S-a apreciat, de asemenea, că din programul electoral al social-democraţilor au lipsit propuneri legislative concrete, punându-se accent mai ales pe rezultatele guvernării anterioare şi pe ideea nevoii de continuitate.

Referitor la politica socială, chiar şi nerealizarea promisiunii electorale (reducerea la jumătate a numărului şomerilor) a fost prezentată dintr-o perspectivă pozitivă (au fost create 1,2 milioane noi locuri de muncă). Făcându-şi totuşi autocritica, social-democraţii au anunţat intenţia de a sprijini pe viitor clasa de mijloc, reformele pe piaţa muncii, continuarea pactului pentru muncă şi reducerea birocraţiei. Pentru întreprinderile mici şi mijlocii se proiectează înfiinţarea unei "bănci a clasei mijlocii" care să ofere capitalul necesar relansării economice.

În domeniul politicii externe, Gerhard Schröder s-a pronunţat ferm în favoarea extinderii Uniunii Europene şi a întăririi instituţiilor europene, concomitent cu impunerea mai fermă a intereselor naţionale germane în cadrul Uniunii Europene. Direcţiile fundamentale ale politicii externe germane vor urmări consolidarea rolului Germaniei în Uniunea Europeană şi NATO, iar pilonul central al politicii externe rămâne alianţa cu SUA şi acordarea unei atenţii deosebite relaţiei cu Rusia. În programul guvernamental 2002-2006, social-democraţii pledează pentru edificarea unei politici militare comune a Uniunii Europene. 

 

3.2 Programul ecologist: pentru o înnoire socială şi ecologică

În actuala campanie electorală, Partidul Verzilor/Alianţa '90 a pus accent pe ecologie, pe protecţia consumatorului şi pe ideea de egalitate. În programul lor electoral, ecologiştii au propus unirea ajutorului de şomaj cu ajutorul social şi promovarea egalităţii şanselor între sexe.

Sub sloganul "Alegerea este a dumneavoastră", programul ecologist a lansat ca obiectiv principal modernizarea ecologică, propunându-se valorificarea raţională a petrolului, a cărbunelui, folosirea energiei solare şi a celei eoliene, sub deviza "O ţară pentru soare".

Programul electoral a pus în evidenţă legătura dintre programul de protecţie a mediului şi problema locurilor de muncă. Un alt obiectiv important al politicii ecologiste a fost protecţia consumatorului, preocuparea pentru asigurarea unei alimentaţii sănătoase. Un accent deosebit s-a pus pe asigurarea securităţii sociale, pe crearea condiţiilor pentru "înnoirea socială" şi creşterea copiilor. Un capitol special a fost dedicat politicii pentru Germania de est, care ar trebui să devină o zonă puternică economic, autonomă. Referitor la democratizarea socială, ecologiştii propun ca jumătate din puterea de decizie să aparţină femeilor. Pe plan internaţional, ecologiştii au subliniat că globalizarea va trebui să se desfăşoare în parametrii dezvoltării durabile.

În timpul campaniei electorale, Partidul Verzilor a adoptat o atitudine echilibrată faţă de intervenţia americană în Irak, susţinând totuşi poziţia cancelarului german Gerhard Schröder. Liderului ecologist Joschka Fischer îi va reveni dificila misiune de a reface tradiţionala alianţă dintre SUA şi Germania, fiind recunoscute deosebitele sale abilităţi diplomatice.

 

3.3 Programul electoral al Uniunii Creştin-Democrate: pentru o nouă economie socială de piaţă

Programul electoral al Uniunii Creştin-Democrate a fost centrat pe ideea lansării unei noi economii sociale de piaţă care să fie premisa unei relaţii noi între politic şi cetăţeni. Conform concepţiei creştin-democrate, secolul al XXI-lea reprezintă o provocare pentru politicieni, confruntaţi cu o realitate politică complexă şi în permanentă devenire, marcată de fenomenul globalizării. În acest context, controlul politic şi mai ales controlul realizat prin stat nu mai sunt suficiente, noua economie de piaţă fiind capabilă a oferi condiţiile afirmării libertăţii, dreptăţii şi solidarităţii. Noua politică va duce la o reevaluare a priorităţilor, iar în prim-plan va fi accesul la educaţie al noii generaţii, stimularea competiţiei reale, a responsabilităţii fiecărui cetăţean, printr-un sistem de reciprocitate stat-cetăţean.

În domeniul politicii sociale, coaliţia creştin-democrată considera că guvernarea social-democrată nu a reuşit să rezolve problema şomajului şi, de aceea, se impune o campanie împotriva obstacolelor prezente pe piaţa muncii, valorificarea potenţialului intern şi a talentelor tinerilor. Şcoala, colegiile, institutele de cercetare trebuie să orienteze pregătirea tinerilor spre standarde de înaltă calitate, iar piaţa forţei de muncă în Germania ar trebui să fie mult mai flexibilă, în acord cu noile schimbări. În politica socială este evident că a crescut numărul celor ce au nevoie de protecţie socială, în timp ce numărul celor care contribuie la finanţarea sistemului a scăzut. În acest context, va trebui extins sistemul privat de asigurări sociale.

În domeniul economiei, programul aprecia că noua economie de piaţă va trebui să consolideze societatea germană, să asigure creşterea economică astfel încât Germania să aibă un rol important în ordinea economică mondială. Programul economic al creştin-democraţilor, prezentat sub motto-ul "Programul de trei ori 40%", prevedea scăderea sub 40% a cheltuielilor bugetare, a contribuţiilor salariale la fondul de pensii, sănătate şi şomaj şi a impozitului pe profit. Programul electoral anunţa, de asemenea, anularea multor legi adoptate de coaliţia anterioară (impozitul ecologic, legislaţia muncii etc.).

Lozinca sub care s-a desfăşurat campania electorală a partidelor unionale a fost "Continuă aşa" ("Weiter so"), încercând să sublinieze nevoia ca această coaliţie să se apropie şi să devanseze pe social-democraţi. Partidele unionale - cel creştin-democrat şi cel creştin-social - au prezentat pentru prima dată un program electoral comun, lansând sloganuri precum "Performanţe şi securitate", "Timp pentru fapte", "Înnoire şi cooperare", "Noi în Germania" menite a convinge electoratul prin abordarea unor probleme concrete cum ar fi economia, ocuparea forţei de muncă, probleme sociale. Opoziţia a prezentat astfel un program electoral în care s-a opus guvernului în problema impozitului ecologic, a legii imigrării şi în renunţarea la energia nucleară.

Întreaga campanie electorală a încercat să întărească profilul pro-european al lui Edmund Stoiber, să evidenţieze rezultatele obţinute ca premier al Bavariei, pe care o conduce din 1993. Analiştii au apreciat că imaginea sa tipic bavareză - rece, distant, de protestant auster - pare a-l fi defavorizat, dar a fost echilibrată de succesele Bavariei, cel mai bogat land al Germaniei, loc unde tradiţia se împleteşte cu modernul. Renumit pentru linia sa dură, de dreapta, E.Stoiber a trebuit să accentueze reorientarea sa spre centru, atitudinea pro-europeană.

Partidul Liber-Democrat, apropiat creştin-democraţilor, a pus în centrul campaniei electorale reducerea impozitelor, introducerea unui sistem fiscal în trei trepte potrivit veniturilor. S-a urmărit astfel sprijinirea clasei de mijloc, promovarea unei politici adecvate în domeniu educaţiei. Un rol determinant a avut însă atitudinea xenofobă, extremistă a vicepreşedintelui partidului J. Moellemann care a criticat guvernul israelian şi Consiliul Central al Evreilor din Germania. Din aceste motive partidul liberal a pierdut şansa ca, la alegeri, să obţină scorul electoral pe care şi-l propusese.

 

3.4 O campanie electorală inedită

Cu prilejul desfăşurării alegerilor legislative din 22 septembrie 2002 a avut loc cea mai strânsă confruntare electorală din istoria post-belică a Germaniei. Timp de un an, institutele de sondare a opiniei publice preziceau că Uniunea Creştin-Democrată / Creştin-Socială şi Partidul Liberal vor obţine o majoritate clară în Bundestag. Gestionarea eficientă a efectelor inundaţiilor în Germania, din luna august 2002, a pus în evidenţă capacitatea decizională a actualului cancelar care a reuşit în scurt timp să elaboreze un pachet de legi pentru ajutorarea sinistraţilor. Aceste reacţii au dus la creşterea în sondaje a cancelarului şi a partidului său, în timp ce Edmund Stoiber a fost mai puţin coerent în găsirea unor surse de finanţare pentru ajutoare şi a părut nepregătit în faţa acestei răsturnări de situaţie. Analiştii au apreciat că creştin-democraţii au mizat în campania lor electorală pe creşterea ratei şomajului şi pe conjunctura economică nefavorabilă, dar electoratul a măsurat capacitatea de a ocupa funcţia de cancelar şi a luat în considerare şi alte criterii decât cele economice. Temele care dominaseră până atunci campania electorală, economia şi şomajul au fost deplasate spre periferie şi înlocuite de problema inundaţiilor şi intervenţia în Irak.

Pentru prima dată în istoria alegerilor din Germania au avut loc confruntări electorale televizate între cei doi candidaţi la funcţia de cancelar, acceptându-se astfel sistemul politico-publicistic de tip american, dar în variantă germană, foarte bine regizată. Astfel, media, ca sistem, a stabilit regulile şi a controlat protagoniştii politici, dar nu a produs efecte spectaculoase decât în ultima parte a campaniei electorale.

Prima dezbatere dintre Gerhard Schröder şi Edmund Stoiber, premierul landului Bavaria, pentru funcţia de cancelar federal al Germaniei a fost apreciată mai degrabă ca un dialog politic decât ca o luptă electorală. Singurele accente critice au fost acuzaţiile că Gerhard Schröder "promite multe, dar face puţine" şi că E.Stoiber "este nepotrivit pentru dezvoltarea economică, politică şi socială de acum a Germaniei".

Al doilea duel electoral televizat, care s-a desfăşurat pe 8 septembrie 2002, s-a centrat pe bilanţul guvernării social-democrate. Gerhard Schröder a elogiat activitatea ministrului de externe, Joschka Fischer, anunţând oficial că va continua - în cazul în care va câştiga alegerile - guvernarea alături de verzi (refuzând implicit colaborarea cu liberalii şi comuniştii). La rândul său, Edmund Stoiber a exclus coabitarea SPD-CDU/CSU în varianta constituirii unui guvern de uniune naţională. El a criticat din nou guvernarea social-democrată, incapabilă a cuceri "bătălia împotriva şomajului" - considerat a fi "maladia quasi-mortală" a Germaniei. În urma celei de-a doua confruntări electorale, sondajele de opinie au arătat o detaşare clară a lui Gerhard Schröder faţă de adversarul său şi, pentru prima dată de la începutul campaniei electorale, Partidul Social Democrat devansa coaliţia creştin-democrată.

 

 

3.5 Un sistem electoral eficient politic

Alegerile parlamentare din 22 septembrie 2002 s-au desfăşurat pentru ocuparea celor 598 de locuri în Bundestag. 

Instituţia parlamentului are o organizare bicamerală: Bundestag şi Bundesrat. Alegerea membrilor primei Camere se face prin vot universal, egal, direct şi secret. Fiecare alegător dispune de două voturi. Un vot îl acordă persoanei care şi-a prezentat candidatura în circumscripţia electorală unde este arondat, iar altul listei prezentate de un partid politic în landul în care domiciliază. Repartizarea mandatelor se face prin combinarea sistemului reprezentării proporţionale cu sistemul scrutinului majoritar ("reprezentarea proporţională personalizată"). Cu alte cuvinte, mandatele se atribuie proporţional cu numărul voturilor obţinute de fiecare partid (reprezentare proporţională), dar este ales candidatul care a întrunit majoritatea relativă a voturilor.

Aplicarea acestei reguli de bază se confruntă cu situaţii speciale în care, uneori, un partid câştigă cu ajutorul primului vot un număr mai mare de mandate decât ar avea dreptul conform votului secund. În 1998 s-au acordat, astfel, mandate suplimentare. Legea electorală germană prevede şi clauza de 5%, potrivit căreia un partid trebuie să obţină 5% din voturile secunde pentru a fi reprezentat în Bundestag sau să obţină cel puţin 3 mandate directe. Cancelarul federal german nu se alege prin vot direct. Prin votul lor, cetăţenii germani aleg deputaţii şi partidele care îşi prezintă candidatul lor pentru funcţia de cancelar, care este ales, ulterior, de deputaţi.

La actualele alegeri parlamentare, specificul sistemului electoral german a permis "votul tactic", a reconfirmat rolul important al partidelor mici din cadrul sistemului politic german. Cu ajutorul acestora, marile partide politice au câştigat alegerile, formând coaliţiile tradiţionale de guvernare. Acelaşi sistem electoral a permis protejarea sistemului politic de ascensiunea forţelor politice extremiste.

 

3.6 Rezultatele alegerilor legislative din 22 septembrie 2002 

În urma alegerilor legislative desfăşurate la 22 septembrie 2002, coaliţia social-democrată ecologistă, condusă de cancelarul german Gerhard Schröder, a reuşit să obţină majoritatea în Bundestag, ocupând 306 locuri din cele 603 locuri. Coaliţia creştin-democrată împreună cu Partidul Liber-Democrat au ocupat 295 locuri, cu 11 locuri mai puţin decât adversarii lor politici.

Conform datelor oficiale ale Comisiei de Statistică, rezultatele alegerilor din 22 septembrie 2002 se prezintă astfel:

	 

FORMAŢIUNEA POLITICĂ
	REZULTATE OBŢINUTE 

	
	LA ALEGERILE DIN 22.09.2002
	LA ALEGERILE DIN 1998

	Uniunea Creştin-Democrată/ Uniunea Creştin-Socială (CDU/CSU)
	38,5% (248 mandate)
	35,1% (+3,4%)

	Partidul Social-Democrat (PSD)
	38,5% (251 mandate)
	40,9% (-2,4%)

	Verzi/Alianţa '90
	8,6% (55 mandate)
	6,7% (+1,9%)

	Partidul Liber-Democrat (PLD)
	7,4% (47 mandate)
	6,2% (+1,2%)

	Partidul Socialismului Democratic
	4% (2 mandate)
	5,1% (-1,1%)


Deşi social-democraţii germani au înregistrat un recul electoral de 2,4% faţă de alegerile precedente, aliaţii lor (Verzi/Alianţa '90) au obţinut rezultate electorale superioare, 8,8% (faţă de 6,7% obţinut la alegerile precedente).

Uniunea Creştin-Democrată împreună cu Uniunea Creştin-Socială au înregistrat o creştere electorală importantă de 3,4% faţă de alegerile din 1998, însă nu au obţinut majoritatea în parlament.

Cu un uşor avantaj faţă de ultimele alegeri legislative (1,2%), Partidul Liber-Democrat (PLD) a devenit a patra formaţiune politică reprezentată în Bundestag, dar nu a putut să permită coaliţiei unionale câştigarea alegerilor.

Partidul Socialismului Democratic, al foştilor comunişti din est, a obţinut un scor electoral de 4% şi nu va mai fi reprezentat în Bundestag, neatingând pragul electoral de 5%. El va avea însă doi parlamentari aleşi pe principiul votului uninominal, votul primar direct. Forţele politice de extremă dreapta au obţinut 1% din voturi. 

La alegerile legislative din 22 septembrie 2002, participarea la vot a fost de 79,1% (faţă de 82,2% în 1998).

 

3.7 Semnificaţia alegerilor din septembrie 2002

Imediat după anunţarea rezultatelor alegerilor, cancelarul german, Gerhard Schröder, a afirmat intenţia de a continua reformele, iar Joschka Fischer, liderul verzilor, declara că "am intrat în Parlament pentru a asigura înnoirea ecologică şi socială a ţării". Guvernarea se anunţă, însă, dificilă, dată fiind majoritatea strânsă din Bundestag şi din cauza faptului că, la nivelul Bundesrat-ului, domină creştin-democraţii.

Gerhard Schröder a recunoscut scăderea scorului electoral al partidului său, considerată "dureroasă", şi şi-a asumat răspunderea acesteia, conştient fiind că "vin timpuri grele" pentru guvernarea viitoare. Dificultăţile provin din necesitatea aplicării unor reforme structurale la nivel economic şi din tensiunile prezente în relaţiile cu SUA. Germania va încerca însă să recâştige încrederea Americii, analiştii apreciind că viitorul guvern va trebui să îmbunătăţească relaţiile cu SUA, după ce social-democraţii au utilizat retorica anti-americană în campania electorală. Alegerile legislative au reconfirmat coaliţia de centru-stânga, electoratul respingând o schimbare radicală pe scena politică germană.

În context politic european, alegerile din Germania au consolidat social-democraţia europeană, mai ales că ele au urmat succesului electoral al social-democraţilor din Suedia. Aceste victorii electorale au reechilibrat scena politică europeană, puternic dominată, în ultimul timp, de guverne de centru-dreapta. În Europa, guvernul social-democrat german reprezintă un factor de echilibru între Vestul dominat de partidele de dreapta şi Estul social-democrat ce poate primi un sprijin important în vederea integrării europene.

Cercetarea sociologică efectuată de Centrul de studii Infratestdimap a arătat că pentru electoratul cu simpatii social-democrate a contat mesajul legat de dreptatea socială şi piaţa muncii, în timp ce pentru electoratul de dreapta au avut importanţă temele economice (reforme fiscale, piaţa forţei de muncă). Riscul unui război în Irak a fost un factor decizional, dar nu determinant. Pentru coaliţia "roşu-verde" au votat mai mult femeile şi tinerii, în timp de pentru coaliţia creştin-democrată au votat preponderent bărbaţii şi persoanele de peste 60 de ani. Pentru ecologişti nu au votat numai tinerii, ci şi persoanele mature în jur de 40 de ani, chiar peste 60 de ani. Social-democraţii au pierdut masiv voturi în Bavaria, iar o mare parte a electoratului (500.000 alegători) s-a deplasat spre ecologişti.

La 12 ani după unificare, analiştii au subliniat faptul că electoratul german din est şi electoratul din vest au votat împreună coaliţia de centru-stânga, îndepărtându-se de partidul foştilor comunişti din Germania de est. Analistul Eckhard Jesse de la Universitatea Chemnitz sublinia faptul că partidele unionale au pierdut alegerile în est şi că, pentru prima dată, partidul social-democrat a devenit mai puternic în est decât în vest (39,7%, faţă de 38,3% în vest). Sudul ţării a rămas în continuare conservator, susţinându-l masiv pe Edmund Stoiber, în timp ce în nord a câştigat Partidul Social-Democrat.

Viitorul guvern va avea o mare responsabilitate politică, fiind de rezolvat probleme importante ca: finanţarea datoriei publice, asigurarea echilibrului între spiritul antreprenorial şi solidaritatea socială, implicaţiile extinderii Uniunii Europene asupra pieţii muncii şi investiţiilor în Germania, contribuţia Germaniei la politicile europene şi, mai ales, relaţia cu SUA.

Aplicarea unor reforme radicale care să ducă la înnoirea economică şi ecologică a Germaniei va fi foarte dificilă şi va impune realizarea unui echilibru între muncă şi capital, în contextul european extrem de restrictiv al unităţii monetare. Analistul politic Karl-Rudolf Korte, de la Universitatea Duisburg, sublinia că victoria social-democraţilor s-a datorat mai ales electoratului format din clasa muncitoare, imigranţi şi mişcarea sindicală tradiţională care aşteaptă răspunsul la sprijinul acordat în alegeri. În acelaşi timp, social-democraţii sunt conştienţi de pierderea electorală semnificativă pe care au înregistrat-o la aceste alegeri legislative - observa analistul Oskar Niedermayer de la Universitatea din Berlin. Sub presiunea unor riscuri politice majore şi a aşteptărilor electoratului, noul guvern va trebui să rezolve ca priorităţi problema şomajului şi să îmbunătăţească ritmul creşterii economice. Imediat după alegeri, Gerhard Schröder a anunţat la conferinţa de presă că va continua reforma sistemului de asistenţă socială, de sănătate şi de pensii, dar analiştii susţin că va trebui să atenueze reputaţia de "politician pragmatic dur". Reprezentanţii marelui capital au cerut reforme radicale, dar reducerea majorităţii parlamentare şi constrângerilor impuse de aşteptările electoratului va face dificilă aplicarea acestor reforme. 

Conform ultimelor declaraţii ale lui Gerhard Schröder şi Joschka Fischer, în politica externă, noul guvern va trebui să continue redefinirea rolului Germaniei pe plan internaţional, să atenueze relaţiile tensionate cu SUA şi să contribuie la consolidarea păcii în Balcani şi în lume.

PAGE  
1

